14.02.2025

Në përgjigje të kërkesës suaj fillestare, me nr. \*\*\*prot., datë 19.04.2024, Kolegji i Posaçëm i Apelimit, me shkresën nr. \*\*\* prot., datë 26.04.2024, ju ka vënë në dispozicion procesverbalin e seancës gjyqësore të datës \*\*\*, që i përket çështjes (JR) \*\*\*, datë \*\*\*, si dhe regjistrimin audio të seancës gjyqësore të kësaj datë ne formatin FTR, mbajtur sipas parashikimeve të nenit 118 dhe 118/1 të Kodit të Procedurës Civile.

Lidhur me kërkesën tuaj të përsëritur, për venien në dispozicion të një kopjeje video të seancës gjyqësore, përtej shpjegimeve në shkresën nr. \*\*\* prot., datë \*\*\*, ju bëjmë me dije si vijon:

Sipas nenit 9/1, pika 1 të rregullores së Kolegjit të Posaçëm të Apelimit “Për mbrojtjen, përpunimin, ruajtjen dhe sigurinë e të dhënave personale”, e ndryshuar, instalimi i sistemit audio – video në ambientin e sallës së gjyqit është kryer për efekt sigurie, si dhe me qëllim krijimin e një arkivi institucional të seancave gjyqësore publike.

Së pari, venia në dispozicion e planeve filmike, do të kërkonte përpunimin e të dhënave personale të personave të tjerë që mund të jenë pjesë e seancës gjyqësore publike.

Sipas njërit prej parimeve për përpunimin e ligjshëm të të dhënave personale, përcaktuar në nenin 6, pika 2 të ligjit nr. 124/2024 “Për mbrojtjen e të dhënave personale”, këto të dhëna nuk përpunohen për një qëllim tjetër, që nuk është në përputhje me qëllimin fillestar dhe nuk mund ta tejkalojnë atë qëllim.

*“Parimi i përpunimit në përputhje me qëllimin, që nënkupton se të dhënat personale mblidhen për një qëllim specifik e të ligjshëm, të përcaktuar qartë në momentin e mbledhjes, dhe nuk përpunohen më tej për një qëllim tjetër, që nuk është në përputhje me qëllimin fillestar”.*

Gjithashtu, në pikën 4, germa “b”, të Udhëzimit nr. 3, datë 05.03.2010 të Komisionerit “Për përpunimin e të dhënave personale me sistemin e video survejimit në ndërtesa dhe mjedise të tjera”, përcaktohet se

*“Qëllimi i regjistrimit duhet të specifikohet qartë dhe të jetë në përputhje me interesat ligjore të kontrolluesit. Regjistrimet mund të përdoren vetëm për hetimin e një ngjarje që ka sjellë dëmtimin e këtyre interesave të mbrojtura me ligj. Legjitimiteti i përdorimit të të dhënave personale të regjistruara për qëllime të tjera duhet të jetë i kufizuar vetëm për një interes të rëndësishëm publik.”.*

Bazuar në sa më sipër, Kolegji ka përcaktuar qartë qëllimin e regjistrimit dhe nuk mund të tjetërsojë përdorimin e të dhënave personale përveçse për qëllimet e përcaktuara.

Edhe nëse kërkesa juaj për vënien në dispozicion të planeve video të seancës gjyqësore nuk do të pengohej për sa më sipër, Kolegji do ta kishte të pamundur të kryente teknikisht përpunimin e të dhënave personale të subjekteve të tjera të këtyre të dhënave, pasi nuk disponon kushtet teknike të përpunimit të tyre. Kjo, për shkak se qëllimet e regjistrimit janë mirëpërcaktuar që prej fillimit të veprimtarisë së Kolegjit të Posaçëm të Apelimit.